Lausunto oikeusministeriölle oikeusapupiirejä, oikeusaputoimistojen toimipaikkoja ja edunvalvonta-alueita  koskevasta asetuksesta

204/00.04.00/2013

Kunnanhallitus § 191
	
Valmistelija
(hj):	Oikeusministeriö on pyytänyt kuntien lausuntoa valmisteilla olevasta oikeusministeriön asetuksesta, jossa säädetään oikeusapupiireistä, oikeusaputoimistojen toimipaikoista ja edunvalvonta-aluiesta. Lausunto tulee antaa 31.5.2013 mennessä.

Valtion oikeusaputoimistoista annetun lain (258/2002) 2 §:n mukaan oikeusaputoimistot sijaitsevat oikeusapupalveluiden alueellisen tarpeen mukaan muodostettavissa oikeusapupiireissä. Oikeusaputoimistolla voi tarvittaessa olla useampi kuin yksi toimipaikka.

	Saman säännöksen mukaan oikeusapupiireistä ja oikeusaputoimistojen toimipaikoista säädetään tarkemmin oikeusministeriön asetuksella. Ennen toimipaikkojen sijaintia koskevien säännösten antamista on kuultava kuntia, joita asia koskee.

	Voimassaoleva oikeusministeriön asetus oikeusapupiireistä sekä oikeusaputoimistojen toimipaikoista ja edunvalvonta-alueista on annettu 19.10.2012 (581/2012). Asetuksen mukaan oikeusaputoimistoja on 34 vuonna 2013 (33 vuoden 2014 alusta lukien) ja niillä on toimipaikkoja yhteensä 165. Oikeusministeriön toiminta- ja taloussuunnitelmassa vuosille 2013 - 2016 on linjattu, että oikeusaputoimistojen määrää vähennetään noin 30 oikeusaputoimistoon vuoteen 2014 mennessä.

	Oikeusaputoimistojen hallinnollinen yhdistäminen vähentää näiden toimistojen haavoittuvuutta, hallinto kevenee ja henkilöstön työtehtävien järjestelymahdollisuudet lisääntyvät. Muutoksen tavoitteena on keskittää hallintoa, jolloin varsinaiseen oikeusapupalveluun jää mahdollisimman paljon voimavaroja.

	Lisäksi esitetään, että uusien muodostettavien oikeusaputoimistojen nimet määräytyisivät lähtökohtaisesti maakuntapohjaisesti, kuten useissa muissakin valtion virastoissa on tehty.

	Esityksessä ehdotetaan, että Turun ja Varsinais-Suomen oikeusaputoimistot yhdistetään ja muodostetaan Varsinais-Suomen oikeusaputoimisto.

	Oikeusaputoimistojen tehtäväksi on vuoden 2009 alusta lukien tullut yleisen edunvalvonnan palvelujen järjestäminen. Lain mukaan maa jaetaan edunvalvonta-alueisiin, joista kuhunkin kuuluu yksi tai useampi kunta. Edunvalvontapalveluiden järjestämisestä edunvalvonta-alueella vastaa valtion oikeusaputoimisto. Saman lainkohdan mukaan edunvalvonta-alueista säädetään oikeusministeriön asetuksella.

	Yleisen edunvalvonnan osalta oikeusaputoimistoille on määritelty alueelliset toimivaltarajat. Oikeusavun osalta oikeusaputoimistoilla ei sen sijaan ole alueellisia toimivaltarajoja, vaan oikeusaputoimistot voivat antaa oikeusapua riippumatta siitä, minkä kunnan asukas henkilö on.

	Oikeusaputoimistojen yhdistymisten vuoksi tulee myös edunvalvonta-alueita tarkistaa yhdistyvien toimistojen osalta.

	Muutoksessa asiakkaiden saamat palvelut säilyvät vähintään nykyisellä tasolla. Valtion oikeusaputoimistojen toimipaikat ja niiden henkilöstö säilyvät nykyisinä. Toimipaikkoja ei tämän esityksen yhteydessä lakkauteta eikä henkilöstövähennyksiä tehdä.

	Varsinais-Suomen oikeusaputoimisto esitetään muodostettavaksi Turun ja Varsinais-Suomen oikeusaputoimistoista. Toimipaikat säilyisivät ennallaan eli toimipaikat olisivat Loimaalla, Mynämäellä, Salossa, Somerolla ja Turussa. Loimaan, Salon ja Turun toimipaikoissa on päivittäin henkilökuntaa paikalla. Mynämäellä ja Somerolla järjestetään vastaanotto.

	Varsinais-Suomen oikeusaputoimiston edunvalvonta-alueen muodostaisivat nykyisen Turun oikeusaputoimiston edunvalvonta-alueen kunnat Kemiönsaari, Parainen ja Turku sekä Varsinais-Suomen oikeusaputoimiston edunvalvonta-alueen kunnat Aura, Kaarina, Koski TL, Lieto, Loimaa, Marttila, Masku, Mynämäki, Naantali, Nousiainen, Paimio, Oripää, Pöytyä, Raisio, Rusko, Salo, Sauvo, Somero ja Tarvasjoki.

Tällä hetkellä oikeusaputoimiston vastaanotto toimii ajanvarauksen perusteella. Oikeusavustaja ei ole paikalla säännöllisesti tiettynä päivänä. Yleinen edunvalvoja käy Mynämäessä asiakkaiden luona tarpeen mukaan.

Lisätietoja:	Kunnanjohtaja Seija Österberg, puh. (02) 4376 620
	Hallintojohtaja Marja Kärkkäinen, puh. (02) 4376 770

Ehdotus	
(kj):	Kunnanhallitus esittää lausuntonaan oikeusministeriölle, että kunta edellyttää, että oikeusaputoimiston palvelut järjestetään Mynämäellä vähintään nykyisen mukaisesti jatkossakin. Kunnalla ei ole muuta huomautettavaa esityksestä.

Päätös:	Päätösehdotus hyväksyttiin yksimielisesti.

Asianmukaisesti allekirjoitetusta ja tarkastetusta pöytäkirjasta kirjoitetun otteen oikeaksi todistaa:

Mynämäessä 23.5.2013

		
		Marja Kärkkäinen
pöytäkirjanpitäjä